Diari Oficial de la Generalitat Valenciana


Sumari del DOGV 5996, del 20-04-2009 (2009/4234)

DECRET 54/2009, de 17 d'abril, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, de la Generalitat, per a l'any 2009.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5996

Data del DOGV
:   20-04-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/4234


Data del document
:   17-04-2009

Organisme emissor
:   Conselleria d'Educació

Tipus de document
:   Decret

Descriptors 

:   * concurs administratiu

DECRET 54/2009, de 17 d'abril, del Consell, pel qual s'aprova l'oferta d'ocupació pública de personal docent no universitari dependent de la Conselleria d'Educació, de la Generalitat, per a l'any 2009. [2009/4234]  
L'article 32 de la Llei 17/2008, de 29 de desembre, de Pressupostos de la Generalitat per a l'exercici 2009, establix que «durant l'any 2009, les convocatòries per a ingrés de nou personal es concentraran en els sectors, funcions i grups que es consideren prioritaris o que afecten el funcionament dels servicis públics essencials. En tot cas, el nombre total de places de nou ingrés serà com a màxim igual al 30 per 100 de la taxa de reposició d'efectius. Dins d'este límit, l'oferta d'ocupació pública inclourà tots els llocs i places ocupats per personal interí, nomenat o contractat en l'exercici anterior, als quals es referix la lletra a) de l'apartat 1 de l'article 10 de la Llei 7/2007, de 12 d'abril, de l'Estatut Bàsic de l'Empleat Públic, excepte aquells sobre els quals hi ha una reserva de lloc o estiguen sotmesos en processos de provisió.   
La limitació continguda en el paràgraf anterior no s'aplicarà ni als sectors o àrees d'actuació administrativa competència de la Generalitat que s'excloguen per l'administració de l'Estat, amb el caràcter de bàsics, en la Llei de Pressupostos Generals de l'Estat per a l'any 2009?».   
En relació amb això, l'article 23 de la Llei 2/2008, de 23 de desembre, de Pressupostos Generals de l'Estat per a l'any 2009, establix en el punt un.b) que «... no s'aplicarà- a les administracions públiques amb competències educatives per al desenrotllament de la Llei Orgànica 2/2006, de 3 de maig, d'Educació, en relació amb la determinació del nombre de places per a l'accés als cossos de funcionaris docents».  
L'article 3 del reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, establix com a condició la publicació de l'oferta d'ocupació docent prèvia a la realització de les convocatòries per a la provisió de les places vacants autoritzades en les dites ofertes d'ocupació.  
D'altra banda, la Llei Orgànica 2/2006, de 3 de maig, d'Educació, en la disposició transitòria quinta, establix que quan s'hagen incorporat amb anterioritat a l'entrada en vigor d'esta llei, o s'incorporen durant els tres primers anys de la seua aplicació, centres prèviament dependents de qualsevol administració pública a les xarxes de centres dependents de les administracions educatives, el personal laboral que fóra fix en el moment de la integració, i realitze funcions docents en els dits centres, podrà accedir als cossos docents regulats en esta llei.  
En el mateix sentit es manifesta la Llei 7/2007, de 12 d'abril, de l'Estatut Bàsic de l'Empleat Públic, en la disposició transitòria octava, referit al personal docent que tinga la condició de funcionari i preste els seus servicis en els dits centres.  
En virtut d'això, en compliment de l'article 32 de la Llei 17/2008, de 29 de desembre, de Pressupostos de la Generalitat per a l'exercici 2009, en relació amb l'article 22 del Text Refós de la Llei de la Funció Pública Valenciana, aprovat per Decret Legislatiu de 24 d'octubre de 1995, del Consell, el l'article 2 del reglament aprovat pel Decret 33/1999, de 9 de març, del Consell, i del que preveu la Llei Orgànica 2/2006, de 3 de maig, d'Educació, amb la negociació prèvia amb els sindicats de l'ensenyança representats en la Mesa Sectorial d'Educació, una vegada informat favorablement per la Conselleria d'Economia, Hisenda i Ocupació, a proposta del conseller d'Educació i amb la deliberació prèvia del Consell, en la reunió del dia 17 d'abril de 2009,  
DECRETE  
Article 1  
S'aprova l'oferta d'ocupació pública de personal docent no universitari per a l'any 2009 en els termes que s'establixen en el present decret.  
Article 2  
1. D'acord amb el que establix l'article 59 de la Llei 7/2007, de 12 d'abril, de l'Estatut Bàsic de l'Empleat Públic, en les proves selectives, incloses les corresponents a la promoció interna, seran admeses les persones amb discapacitats en igualtat de condicions que els altres aspirants.  
Les convocatòries per a la provisió de llocs de la present oferta no establiran exclusions per discapacitats, excepte en els casos en què siguen incompatibles amb l'exercici de les tasques o funcions corresponents.  
2. S'establirà un quota del 7% de les vacants per a ser cobertes per personal amb discapacitat de grau igual o superior al 33%, de manera que, progressivament, s'aconseguisca el 2% dels efectius totals del personal docent de la Generalitat, sempre que superen les proves selectives. L'opció de llocs reservats haurà de formular-se en la sol·licitud de participació en les convocatòries, la qual cosa s'hi haurà d'indicar expressament.  
Article 3  
En l'oferta s'inclouen les vacants dotades en els pressupostos de la Generalitat per a l'any 2009, la provisió dels quals es preveu realitzar durant el present exercici, amb el detall següent:  
Grup A  
Cos de Catedràtics d'Ensenyament Secundari: 488.  
Cos de Catedràtics d'Escoles Oficials d'Idiomes: 12.  
Cos de Professors d'Ensenyament Secundàri: 685.  
Cos de Professors d'Escoles Oficials d'Idiomes: 25.  
Total grup A: 1.210.  
Grup B  
Cos de Mestres: 1.200.  
Cos de Professors Tècnics de Formació Professional: 90.  
Total grup B: 1.290.  
Disposicions addicionals  
Primera  
La instrumentació de les proves selectives per a l'ingrés en l'administració de la Generalitat que es deriven de les convocatòries objecte de la present oferta d'ocupació pública es realitzarà a través de la Conselleria d'Educació. Les esmentades proves es concretaran en les respectives convocatòries pel que fa al nombre de vacants i la naturalesa jurídica d'estes.  
Segona  
S'autoritza la Conselleria d'Educació per a convocar els processos previstos en la Llei Orgànica 2/2006, de 3 de maig, d'Educació, en la disposició transitòria quinta, i la Llei 7/2007, de 12 d'abril, de l'Estatut Bàsic de l'Empleat Públic, en la disposició transitòria octava.   
Disposicions finals  
Primera  
Els llocs de treball inclosos en la present oferta d'ocupació pública no podran patir cap modificació en la seua classificació fins després d'haver-se realitzat les corresponents proves selectives i la provisió dels corresponents llocs de treball.  
Segona  
El present decret tindrà efectes des de l'endemà de la publicació en el Diari Oficial de la Comunitat Valenciana.  
Valencia, 17 d'abril de 2009  
El president de la Generalitat,  
FRANCISCO CAMPS ORTIZ  
El conseller D'educació,  
ALEJANDRO FONT DE MORA TURÓN